CELEX: 32020R1481
Language: hu
Date: 2020-10-14 00:00:00
Title: A Tanács (EU) 2020/1481 végrehajtási rendelete (2020. október 14.) a líbiai helyzetre tekintettel korlátozó intézkedések meghozataláról szóló (EU) 2016/44 rendelet 21. cikke (2) bekezdésének végrehajtásáról

15.10.2020   
               
               
                  HU
               
               
                  Az Európai Unió Hivatalos Lapja
               
               
                  L 341/7
               
            
         A TANÁCS (EU) 2020/1481 VÉGREHAJTÁSI RENDELETE
         (2020. október 14.)
         a líbiai helyzetre tekintettel korlátozó intézkedések meghozataláról szóló (EU) 2016/44 rendelet 21. cikke (2) bekezdésének végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a líbiai helyzetre tekintettel korlátozó intézkedések meghozataláról és a 204/2011/EU rendelet hatályon kívül helyezéséről szóló, 2016. január 18-i (EU) 2016/44 tanácsi rendeletre (1) és különösen annak 21. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2016. január 18-án elfogadta az (EU) 2016/44 rendeletet.
                  
               
                     (2)
                  
                  
                     Az Unió külügyi és biztonságpolitikai főképviselője 2020. május 12-én nyilatkozatot adott ki az Unió nevében, amely kimondta, hogy az Unió továbbra is elkötelezett amellett, hogy az ENSZ Líbiával szembeni fegyverembargóját maradéktalanul tiszteletben tartsák. Hangsúlyozta továbbá, hogy minden erőfeszítést meg kell tenni a vonatkozó ENSZ biztonsági tanácsi határozatok maradéktalan és hatékony végrehajtásának biztosítása érdekében, Líbia szárazföldi és légi határainál is.
                  
               
                     (3)
                  
                  
                     A Tanács 2020. szeptember 21-én elfogadta az (EU) 2020/1309 végrehajtási rendeletet (2), amely jegyzékbe vett az ENSZ fegyverembargójának megsértésében részt vett három szervezetet.
                  
               
                     (4)
                  
                  
                     A Tanácsot továbbra is súlyos aggodalommal tölti el a líbiai helyzet és különösen a líbiai békét, biztonságot és stabilitást fenyegető cselekmények, többek között az ENSZ fegyverembargójának megsértései.
                  
               
                     (5)
                  
                  
                     Ebben a kontextusban egy személyt, aki ilyen cselekményekben részt vett, fel kell venni a korlátozó intézkedések hatálya alá tartozó természetes és jogi személyeknek, szervezeteknek vagy szerveknek az (EU) 2016/44 rendelet III. mellékletében foglalt jegyzékébe.
                  
               
                     (6)
                  
                  
                     Az (EU) 2016/44 rendelet III. mellékletét ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            Az (EU) 2016/44 rendelet III. melléklete e rendelet mellékletének megfelelően módosul.
         
         
            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.
         
         
            Ez a rendelet teljes egészében kötelező, és közvetlenül alkalmazandó valamennyi tagállamban.
            Kelt Brüsszelben, 2020. október 14-én.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 12., 2016.1.19., 1. o.
         
         
            (2)  A Tanács (EU) 2020/1309 végrehajtási rendelete (2020. szeptember 21.) a líbiai helyzetre tekintettel hozott korlátozó intézkedésekről szóló (EU) 2016/44 rendelet 21. cikke (2) bekezdésének végrehajtásáról (HL L 305. I., 2020.9.21., 1. o.).
      
      
         
            MELLÉKLET
            Az (EU) 2016/44 rendeletben a III. melléklet A. pontjának („Személyek”) szövege a következő bejegyzéssel egészül ki:
            
               
                            
                        
                        
                           Név
                        
                        
                           Azonosító adatok
                        
                        
                           A jegyzékbevétel indokolása
                        
                        
                           A jegyzékbevétel időpontja
                        
                     
                           „22.
                        
                        
                           Yevgeniy Viktorovich PRIGOZHIN
                           (Евгений Викторович Пригожин)
                        
                        
                           Születési idő: 1961.6.1.
                           Születési hely: Leningrad (St. Petersburg)
                           Állampolgárság: orosz
                           Neme: férfi
                        
                        
                           Yevgeniy Viktorovich Prigozhin orosz üzletember, aki szoros – többek között pénzügyi – kapcsolatban áll a Wagner Csoport (Wagner Group) katonai magánvállalattal.
                           Ily módon Yevgeniy Viktorovich Prigozhin szerepet vállal a Wagner Csoport líbiai tevékenységeiben és támogatást nyújt azokhoz: ezek a tevékenységek fenyegetést jelentenek az ország békéje, stabilitása és biztonsága tekintetében.
                           A Wagner Csoport különösen érintett az 1970 (2011) sz. ENSZ BT-határozattal létrehozott – és a (KKBP) 2015/1333 határozat 1. cikkébe átültetett – líbiai fegyverembargó többszöri és ismétlődő megsértésében, így például fegyverszállításban, valamint a Líbiai Nemzeti Hadsereg (Libya National Army) támogatásaként zsoldosok líbiai bevetésében. A Wagner Csoport részt vett az ENSZ által elismert nemzeti egységkormány ellen irányuló számos katonai műveletben, továbbá hozzájárult Líbia stabilitásának gyengítéséhez és a békés folyamatok aláásásához.”
                        
                        
                           15.10.2020